KIRJALLINEN KYSYMYS E-0349/01

esittäjä(t): Garrelt Duin (PSE) komissiolle

(13. helmikuuta 2001)

Aihe: Pitkillä lennoilla matkustavien henkilöiden veritulppariski (turistiluokan syndrooma)

Matkustaminen lentokoneiden ahtaassa turistiluokassa on vaarallisempaa kuin tähän asti on haluttu myöntää. Veri voi pitkillä lennoilla ahtautua jalkoihin, jos liikkumatila on pieni. Tämä voi johtaa hengenvaarallisiin verenhyytymiin. Terveysriskit ovat erityisen suuria turistiluokassa, jossa istuinten väli on yleensä alle 80 cm. Tästä johtuu myös nimitys turistiluokan syndrooma. Brittiläisten lääketieteen asiantuntijoiden tutkimuksesta käy ilmi huolestuttava tulos, jonka mukaan yksinomaan Isossa-Britanniassa kuolee vuosittain jopa 2000 matkustajaa turistiluokan syndroomaan.

Voiko komissio vastata seuraaviin kysymyksiin:

- Mitä muita tietoja tai tilastoja tästä asiasta on olemassa Euroopassa?

- Mitä mieltä komissio on tämänhetkisestä tilanteesta ja mihin toimiin se aikoo tarvittaessa ryhtyä?

- Aikooko komissio tarkistaa siviili-ilmailua koskevia teknisiä määräyksiä istuinten välin pidentämiseksi?

- Onko olemassa oikeudellista perustaa, joka koskee lentoyhtiöille mahdollisesti esitettävien vahingonkorvausvaatimuksien käsittelemistä?

- Voidaanko lentoyhtiöitä vaatia oikeusteitse varoittamaan veritulppariskistä jo lentolipuissa?

- Koskevatko nämä ongelmat myös pitkiä linja-automatkoja?

Loyola de Palacion komission puolesta antama yhteinen vastaus kirjallisiin kysymyksiin E-0151/01, E-0155/01, E-0191/01, E-0233/01, E-0349/01 ja P-0353/01

(15. maaliskuuta 2001)

Komissio on hyvin tietoinen laskimoveritulppaa ja matkustamo-olosuhteita koskevista tuoreista selvityksistä ja tiedoista ja suhtautuu erittäin vakavasti matkustajien tuntemaan huoleen. Komissio on tutkinut useita raportteja, erityisesti Yhdistyneen kuningaskunnan parlamentin ylähuoneen tiedettä ja tekniikkaa käsittelevän valiokunnan (Select Committee on Science and Technology) laatimaa raporttia.

Alustavan arvion perusteella komissio ei ole löytänyt tukea äärimmäisille väitteille lentomatkojen aiheuttamista terveysriskeistä, mutta suhtautuu kuitenkin terveysriskeihin erittäin vakavasti. Tämä koskee laskimoveritulppaa varsinkin siksi, että sen yleisyydestä on vain vähän tietoa.

Komissio lähetti ensimmäisenä varotoimena Euroopan lentoyhtiöiden liiton (AEA), Euroopan alueellisten lentoyhtiöiden yhdistyksen (ERA) ja kansainvälisen tilauslentoyhtiöiden järjestön (IACA) puheenjohtajille kirjeen, jossa se kehotti järjestöjen jäseniä ryhtymään laskimoveritulppaa koskeviin varotoimenpiteisiin. Kirjeessä lentoyhtiöitä kehotettiin toimimaan nopeasti riskien vähentämiseksi. Tämä tapahtuu tiedottamalla matkustajille riskeistä, altistavista tekijöistä ja noudatettavista varotoimenpiteistä ennen pitkiä lentomatkoja esimerkiksi matkan varaamisen tai lippujen tilaamisen yhteydessä. Myös lentomatkan aikana matkustajia voidaan neuvoa, miten veritulpan mahdollisuutta voidaan pienentää.

Useat lentoyhtiöt ovatkin omasta aloitteestaan laittaneet varoituksia lentoasemille sekä järjestäneet mahdollisuuden saada tietoa lennon aikana muun muassa lehtisistä, videoista ja lehdistä, joissa annetaan harjoitusohjeita ja suosituksia esimerkiksi siitä, miten pitää toimia ja mitä välttää.

Seuraavaksi on harkitusti arvioitava terveysriskejä. Komissio aikoo mahdollisimman pian perustaa asiantuntijaryhmiä, joista yksi käsittelee laskimoveritulpan vaikutuksia ja toinen lentomatkojen laatua ja matkustamo-olosuhteita. Ryhmät käyvät tarkoin läpi tähän asti tehdyt tutkimukset ja tekevät sen jälkeen päätelmät terveysriskeistä, lisätutkimusten tarpeesta ja toimista, joita eri osapuolten tulisi toteuttaa.